Ваҡҡас хәбәрҙе өндәшмәй генә тыңланы, шунан ҡапыл ҡалҡынды ла, бер һүҙ ҙә әйтмәй, китеп барҙы. Хәйҙәр ауылдағы байтаҡ кешенең ҡылған гонаһтарын иҫтәренә төшөрҙө. Кеше әллә ҡасанғы, шул арҡала шаҡтай онотолған ваҡиғаларҙы төрлөсә ҡабул итте: берәүҙәр ағарҙы, уйға батты, икенселәр уртын сәйнәп өндәшмәне, тыңлап та бөтмәй, китергә ашыҡты, мыҫҡыллы ғына ҡарап, йәнәһе, һайра, һайра, ул инде хәҙер мине бөтөнләй борсомай, әллә ҡасанғыны әле килеп соҡоуыңдан ни фәтүә, тип уйлаусылар ҙа бар ине.